b'\n_START_ARTICLE_\nHarold J. Leavitt\n_START_SECTION_\nTausta ja koulutus\n_START_PARAGRAPH_\nHarold Jack Leavitt oli Joseph ja May Leavittin 11-lapsisen perheen kuopus. H\xc3\xa4n suoritti kandidaattitutkinnon (engl. Bachelor of Science) Harvard Collegessa, maisteritutkinnon Brown Universityssa, sek\xc3\xa4 tohtoritutkinnon MIT:ssa.\n_START_SECTION_\nUra\n_START_PARAGRAPH_\nLeavitt aloitti tutkimuksensa k\xc3\xa4ytt\xc3\xa4ytymisen merkityksest\xc3\xa4 organisaation menestykseen jo tohtoriopintojensa aikana MIT:ssa 1940-luvulla. Noihin aikoihin organisaatiotutkijat keskittyiv\xc3\xa4t enimm\xc3\xa4kseen numerotietoihin menestyksen mittarina ja ihmisten k\xc3\xa4ytt\xc3\xa4ytymist\xc3\xa4 tutkittiin puolestaan l\xc3\xa4hinn\xc3\xa4 rottien avulla. Leavitt oli professori Douglas McGregorin teoria Y -tutkimusryhm\xc3\xa4n ensimm\xc3\xa4inen tohtoriopiskelija ja h\xc3\xa4nen ty\xc3\xb6ns\xc3\xa4 tuli olemaan merkitt\xc3\xa4v\xc3\xa4ss\xc3\xa4 osassa humanistisen johtamisajattelun kehittymisess\xc3\xa4._NEWLINE_Stanfordin yliopistosta tuli Leavittin p\xc3\xa4\xc3\xa4asiallinen ty\xc3\xb6paikka h\xc3\xa4nen uransa loppuun saakka. H\xc3\xa4n siirtyi Stanfordiin vuonna 1966 Carnegie Mellonista. T\xc3\xa4t\xc3\xa4 ennen h\xc3\xa4n oli aloittanut akateemisen uransa Chicagon yliopistossa sek\xc3\xa4 ty\xc3\xb6skennellyt my\xc3\xb6s Rensselaer Polytechnic Institutessa.\n_START_SECTION_\nTuotanto\n_START_PARAGRAPH_\nLeavitt julkaisi lukuisia kirjoja ja tieteellisi\xc3\xa4 artikkeleita sek\xc3\xa4 toimitti kokoomateoksia. H\xc3\xa4nen tuotantonsa k\xc3\xa4sitteli johdonmukaisesti ihmisten suhdetta ty\xc3\xb6h\xc3\xb6n, ihmisten v\xc3\xa4lisi\xc3\xa4 suhteita ty\xc3\xb6ss\xc3\xa4, ryhmi\xc3\xa4 ja ryhm\xc3\xa4ty\xc3\xb6t\xc3\xa4 ja niiden merkityst\xc3\xa4 organisaatioissa. H\xc3\xa4nen tavoitteenaan oli ymm\xc3\xa4rt\xc3\xa4\xc3\xa4 ja parantaa organisaatioita, jotta niist\xc3\xa4 tulisi enemm\xc3\xa4n yksil\xc3\xb6nvapautta tarjoavia mielekk\xc3\xa4it\xc3\xa4 ty\xc3\xb6ymp\xc3\xa4rist\xc3\xb6j\xc3\xa4, mik\xc3\xa4 edelleen vaikuttaisi organisaatioiden menestymiseen kokonaisuutena._NEWLINE_Alkuaikojen ty\xc3\xb6ss\xc3\xa4\xc3\xa4n Leavitt tutki ihmisten k\xc3\xa4ytt\xc3\xa4ytymist\xc3\xa4 organisaatioissa. H\xc3\xa4nen p\xc3\xa4\xc3\xa4argumenttinsa keskittyi yrityksen menestymisen arviointiin ihmism\xc3\xa4isill\xc3\xa4 mittareilla numeeristen mittareiden ohella. H\xc3\xa4nen kuuluisa kirjansa nimelt\xc3\xa4 Managerial Psychology julkaistiin 1958. Se oli ensimm\xc3\xa4isi\xc3\xa4 organisaatiok\xc3\xa4ytt\xc3\xa4ytymisen teoksia, josta tulikin kauppakorkeakoulujen perusopintomateriaalia. Kirjasta on julkaistu viisi painosta ja se on k\xc3\xa4\xc3\xa4nnetty 18 kielelle. Kirjassa Leavitt toteaa, ett\xc3\xa4 yksinkertaisessa p\xc3\xa4\xc3\xa4t\xc3\xb6ksenteossa hyvin organisoitu ja rakenteistettu kommunikaatioj\xc3\xa4rjestelm\xc3\xa4 on tehokkain, jotta asiat tulevat tehdyksi. Moninmutkaisiin p\xc3\xa4\xc3\xa4t\xc3\xb6ksiin puolestaan tarvitaan vapaampaa kommunikointia._NEWLINE_Vuonna 1999 Leavitt julkaisi yhdess\xc3\xa4 vaimonsa, professori Jean Lipman-Blumenin kanssa teoksen Hot Groups, jossa he totesivat tehokkaiden ryhmien auttavan yksitt\xc3\xa4isi\xc3\xa4 ty\xc3\xb6ntekij\xc3\xb6it\xc3\xa4 menestym\xc3\xa4\xc3\xa4n ja edelleen muodostamaan tehokkaita organisaatioita. "Kuuma ryhm\xc3\xa4" on asiaansa uskovien ty\xc3\xb6ntekij\xc3\xb6iden muodostama enemm\xc3\xa4n tai v\xc3\xa4hemm\xc3\xa4n virallinen ryhm\xc3\xa4, jolla on yhteinen tavoite ja joka on sitoutunut heit\xc3\xa4 motivoivaan, j\xc3\xa4nnitt\xc3\xa4v\xc3\xa4\xc3\xa4n ja haasteelliseen tavoitteeseen. Kirjaa on k\xc3\xa4\xc3\xa4nnetty kuudelle kielelle ja the Association of American Publishers valitsi sen parhaaksi liiketalouskirjaksi Yhdysvalloissa samana vuonna._NEWLINE_L\xc3\xa4pi koko uransa Leavitt pohti hierarkioiden merkityst\xc3\xa4 organisaatioissa. H\xc3\xa4nen mukaansa hierarkiarakenteet auttavat luomaan hyvi\xc3\xa4 ty\xc3\xb6paikkoja ja suorituskykyisi\xc3\xa4 ty\xc3\xb6ntekij\xc3\xb6it\xc3\xa4. Kirjassaan Top Down vuodelta 2005 Leavitt v\xc3\xa4itt\xc3\xa4\xc3\xa4, ett\xc3\xa4 uudet organisaatiot eiv\xc3\xa4t ole entisi\xc3\xa4 matalampia rakenteiltaan p\xc3\xa4invastaisista v\xc3\xa4itteist\xc3\xa4 huolimatta, vaan ett\xc3\xa4 niiss\xc3\xa4 on vain otettu k\xc3\xa4ytt\xc3\xb6\xc3\xb6n uudentyyppisi\xc3\xa4 hierarkioita. Toisaalta Leavitt toteaa hierarkioiden varjopuolena olevan ep\xc3\xa4-\xc3\xa4lyllisen riippuvuuden, ep\xc3\xa4luottamuksen, konfliktien, imartelukulttuurin, reviiriajattelun ja kommunikaatiokatkosten lis\xc3\xa4\xc3\xa4ntymisen, mitk\xc3\xa4 vaivaavat h\xc3\xa4nen mukaansa jokaista isoa organisaatiota. Varjopuolista huolimatta hierarkiat ovat h\xc3\xa4nen mukaansa v\xc3\xa4ltt\xc3\xa4m\xc3\xa4tt\xc3\xb6mi\xc3\xa4 monimutkaisten asioiden aikaansaamiseksi ja monimutkaisten ongelmien ratkaisemiseksi.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nLeavitt oli naimisissa kahdesti. H\xc3\xa4nen ensimm\xc3\xa4inen vaimonsa Gloria Rosenthal Leavitt kuoli 1985, mink\xc3\xa4 j\xc3\xa4lkeen h\xc3\xa4n avioitui organisaatiotieteiden professori Jean Lipman-Blumenin kanssa. H\xc3\xa4nen tytt\xc3\xa4rens\xc3\xa4 Emily on sosiaality\xc3\xb6ntekij\xc3\xa4, poika John Leavitt on antropologian professori Montrealissa, ja poika David Leavitt on kirjailija._NEWLINE_Leavitt tunnettiin l\xc3\xa4mpim\xc3\xa4n\xc3\xa4 ja \xc3\xa4lyllisesti uteliaana persoonana. H\xc3\xa4n oli my\xc3\xb6s tunnettu makean ruoan, erityisesti makeiden j\xc3\xa4lkiruokien, yst\xc3\xa4v\xc3\xa4.'